SV fram i ny måling
På oktobermålingen gjort av Ipsos MMI får SV en oppslutning på 5 prosent. - Dette er en god oppmuntring. Det er en stund siden vi har hatt en så positiv måling. Samtidig er jeg alltid forsiktig med å legge så mye vekt på en enkelt måling, om den så er positiv eller negativ, sier SV-leder Audun Lysbakken til Dagbladet. I målingen får Arbeiderpartiet en oppslutning på 28,8 prosent, en tilbakegang på 1,8 prosentpoeng. Senterpartiet får 4,3 prosent, tilbake 0,9 prosentpoeng. Høyre fortsetter å øke og lander på 33 prosent, opp 1,4 poeng fra forrige måling. Frp får 17,5 prosent, noe som er en svak tilbakegang. Kristelig Folkeparti får 5,3 prosent, og Senterpartiet får 4,3 prosent. Venstre havner igjen under sperregrensen med en oppslutning på 3,8 prosent. Rødt får 1,5 prosent. Om denne målingen var resultatet av et stortingsvalg, ville de rødgrønne mistet flertallet med bare 68 stortingsplasser, 18 færre enn de tre partiene har i dag. De borgerlige partiene ville fått 101 representanter inn, 90 av dem ville gått til Høyre og Fremskrittspartiet. (©NTB)
SV går fram 2 prosentpoeng i en ny måling, utført for Dagbladet. Partiet passerer sperregrensen for utjevningsmandater med god margin.